CELEX: 62018CN0771
Language: mt
Date: 2018-12-07 00:00:00
Title: Kawża C-771/18: Rikors ippreżentat fis-7 ta’ Diċembru 2018 — Il-Kummissjoni Ewropea vs l-Ungerija

15.4.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 139/20
            
         
      Rikors ippreżentat fis-7 ta’ Diċembru 2018 — Il-Kummissjoni Ewropea vs l-Ungerija
      (Kawża C-771/18)
      (2019/C 139/20)
      Lingwa tal-kawża: l-Ungeriż
      
         Partijiet
      
      
         Rikorrenti: Il-Kummissjoni Ewropea (rappreżentanti: O. Beynet u K. Talabér-Ritz, aġenti)
      
         Konvenuta: l-Ungerija
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tikkonstata li l-Ungerija naqset milli twettaq l-obbligi tagħha skont l-Artikolu 14(1) tar-Regolament (KE) 714/2009 tal-Parlament Ewropew u tal-Kunsill tat-13 ta’ Lulju 2009 dwar kondizzjonijiet għall-aċċess għan-networks għall-bdil bejn il-fruntieri fl-elettriku u li jħassar ir-Regolament (KE) Nru 1228/2003 (1), u l-Artikolu 13(1) tar-Regolament (KE) 715/2009 tal-Parlament Ewropew u tal-Kunsill tat-13 ta’ Lulju 2009 dwar il-kondizzjonijiet għall-aċċess għan-networks ta’ trażmissjoni tal-gass naturali u li jħassar ir-Regolament (KE) Nru 1775/2005 (2), billi ma ħaditx inkunsiderazzjoni l-ispejjeż effettivament sostnuti mill-operaturi tan-netwerk;
               
            
                  —
               
               
                  tikkonstata li l-Ungerija naqset milli twettaq l-obbligi tagħha skont l-Artikolu 37(17) tad-Direttiva 2009/72/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE (3), u l-Artikolu 41(17) tad-Direttiva 2009/73/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern tal-gass naturali u li tħassar id-Direttiva 2003/55/KE (4), billi ma stabbilixxietx mekkaniżmu adegwat sabiex jiġi żgurat dritt għal appell mid-deċiżjonijiet tal-awtorità regolatorja nazzjonali fis-sens tad-dispożizzjonijiet iċċitati iktar ’il fuq tad-Direttivi 2009/72/KE u 2009/73/KE;
               
            
                  —
               
               
                  tikkundanna lill-Ungerija għall-ispejjeż.
               
            
         Motivi u argumenti prinċipali
      
      L-Artikolu 14(1) tar-Regolament (KE) Nru 714/2009 u l-Artikolu 13(1) tar-Regolament (KE) Nru 715/2009 jistabbilixxu l-prinċipju li t-tariffi tal-użu tan-netwerks għandhom ikunu orjentati skont l-ispejjeż. Issa, il-liġi dwar l-elettriku u l-liġi dwar il-gass naturali fis-seħħ fl-Ungerija ma jippermettux li l-awtorità regolatorja nazzjonali tieħu inkunsiderazzjoni l-ispejjeż kollha effettivament sostnuti mill-operaturi tan-netwerk meta din tistabbilixxi t-tariffi għall-użu tan-netwerks, b’mod partikolari tat-taxxa speċjali fuq in-netwerks ta’ distribuzzjoni tal-enerġija u tal-ispejjeż marbuta mat-taxxa fuq it-tranżazzjonijiet finanzjarji.
      Il-Kummissjoni tqis li l-ebda raġuni oġġettiva ma tispjega l-projbizzjoni impostra fuq l-awtorità regolatorja nazzjonali milli tieħu inkunsiderazzjoni l-ispejjeż suesposti meta din tistabbilixxi t-tariffi għall-użu tan-netwerks.
      Barra minn hekk, l-Artikolu 37(17) tad-Direttiva 2009/72/KE u l-Artikolu 41(17) tad-Direttiva 2009/73/KE jipprovdu li l-Istati Membri għandhom jiżguraw li mekkaniżmi adegwati, fil-livell nazzjonali, jippermettu li parti leża minn deċiżjoni ta’ awtorità regolatorja tappella minnha quddiem organu indipendenti mill-partijiet ikkonċernati u minn kull gvern.
      Il-Kummissjoni tqis li l-Ungerija ma stabbilixxietx mekkaniżmu adegwat sabiex tiżgura dritt ta’ appell mid-deċiżjonijiet tal-awtorità regolatorja nazzjonali.
      
         (1)  ĠU 2009, L 211, p. 15.
      
         (2)  ĠU 2009, L 211, p. 36.
      
         (3)  ĠU 2009, L 211, p. 55.
      
         (4)  ĠU 2009, L 211, p. 94.